《寄左与言》
宋代·许景衡

我公厌纷华，早岁谢羁束。卜居山水间，山水长在目。

巉巉吹台高，滟滟横塘渌。兴来即杖屦，往往混樵牧。

别来二三载，猿鹤怅幽独。归心日摇摇，梦绕湖山曲。

儿曹真罪人，志养非所欲。留连州县间，折腰食斗粟。

世途苦多碍，公心亦烦蹙。眷言慰公者，萧散惟林麓。

谢屐齿已蜡，陶巾酒初漉。结束山家具，提携倩童仆。

遥知入山去，野饭久不肉。相见石桥侧，触眼惊寒瀑。

殷勤清净供，煮茗媚乾竺。盏底亦薄相，聊以眩聋俗。

桃溪仙洞府，流水花■■。二子去已久，蟠桃知几熟。

吊古一慨然，新诗定相属。英英太冲后，壑壑昆山玉。

千言挥洒顷，纸上龙蛇伏。联镳得所适，山路忘重复。

我亦个中人，簿领方驱逐。遥望白云飞，此心尤踯躅。

羡子好心事，愧我祇眠餗。人生行乐耳，险涩戒川陆。

千金不垂堂，万里虞脱轴。欢罢念归旋，无贪华顶宿。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。